Dr. M.J. du Plessis Gereformeerde Kerk Bellville Datum: 2 Maart 2003
Skriflesing Jesaja 52.
Teks: Jesaja 52:7
Hoe lieflik is op die berge die voete van hom wat die goeie boodskap bring, wat vrede laat hoor, wat goeie tyding bring, wat verlossing uitroep, wat aan Sion sê: "Jou God is Koning!"
Die genade van die Here is groot.
Hierdie volk Israel is nog nie eers in Ballingskap weggevoer nie, dan word daar al genade aan hulle verkondig.
Jesaja leef voor die Babiloniese Ballingskap.
Hy waarsku die volk oor al hulle oortredinge, en al die volkssondes wat hulle pleeg.
Hy gaan vertel ook vir Hiskia dat al hierdie rykdomme van die tempel wat hy aan die gesante van Babel vertoon het, nog eendag na Babel weggevoer gaan word, en dat sy seuns as tempeldiensknegte in Babel sal wees.
Hoofstuk 39 beskryf aan die einde daarvan dat Jesaja na Hiskia toe gaan en meedeel dat al die rykdom weggevoer gaan word na Babel en dat sy seuns daar as hofdienaars sal moet werk.
Maar van hoofstuk 40 af verander die profeet se werk meteens.
Dit is so erg, veral as mens dit in Hebreeus lees, dat daar al Teoloë was wat meen dat 'n ander profeet hierdie gedeelte geskryf het, of dat daar nog 'n profeet is met die naam Jesaja, en dat die twee se werk op die een of ander manier net sommer aanmekaargelas is.
Hoofstuk 40 begin met die woorde van die Here waar Hy sy volk troos en toeroep dat haar stryd verby is, en dat haar skuld betaal is.
Hierdie gedeelte van die profesie gaan dan daaroor dat daar aan Israel geleer word dat daar tog genade is.
Hulle volk gaan nie verdelg word nie - al gaan hulle in Ballingskap.
Daar sal eendag 'n boodskapper oor die berge aangeloop kom uit Babel met 'n brief van die koning van Babel.
In hierdie brief sal daar geskryf staan dat die volk maar kan terugkeer uit die Ballingskap uit.
Hulle mag weer in hulle land kom woon.
'n Boodskap van vrede! Dis 'n goeie tyding, want in hierdie boodskap staan daar verlossing neergeskryf.
Die betekenis is dat hierdie boodskap sal wees dat die Israeliete vrygelaat sal word om terug te keer na hulle land toe.
Die feit dat verlossing daarby staan, beteken dat Babel uiteindelik sal val.
Daar kom vrede vir Israel, want hulle sal die land bewoon wat die Here aan hulle gegee het, en hulle verdrukker sal nie meer daar wees nie.
Die Here sal sorg vir die val van Babel.
Die Here se koningskap is onbetwisbaar.
Hy werp alle teëstand neer wanneer Hy dit goeddink.
Oorwinnend klink dit:
Jou God is Koning!
Jesaja voorspel dit vroeër in sy profesie al. In hoofstuk 24:23 staan daar dat die son en die maan skaam sal wees oor al die dinge wat gebeur het, en dat die Here van die Leërskare sal regeer op Sion. Daar sal heerlikheid wees waar die Here regeer.
Die volk is nog nie eers in Ballingskap nie, dan is daar al hierdie profesie van verlossing, omdat dit die diepte van God se genade leer.
Daarom beteken hierdie profesie ook meer as die terugkeer van die Jode uit Ballingskap.
Alles wat toe gebeur het, is maar net 'n aanvanklike openbaring van die verlossing en koningskap van God wat later deur Jesus Christus tot volle openbaring gekom het.
Nahum sien die Here as 'n Boodskapper aankom wat oordeel voltrek oor al sy vyande, en wat heil verkondig aan sy volk.
Net so sien Jesaja die Boodskapper se voete op die berge staan wat kom met 'n goeie boodskap dat daar verlossing is.
Paulus skryf ook van die Evangelie van die goeie wat verkondig word deur een wat gestuur is.
Iemand wat nie gestuur is nie, kan dit nie verkondig nie, sê hy (Rom. 10:15).
Die Boodskapper het toe op die berge gekom.
Daar was die vergunning dat die Jode kan terugkeer na Palestina toe.
Maar daar was nog 'n Boodskapper. Hy het die voltrekking en die vervulling van die eerste boodskap kom aankondig.
Die Boodskapper wat die tyding van óns gebring het.
Op die Berg Golgota het sy kruis gestaan.
Sy boodskap was dat daar verlossing is vir elkeen wat glo dat Hy deur God gestuur is om die toorn van God te dra.
Watter toorn van God?
Die toorn oor al ons sondes en ongeregtighede.
Hierdie Boodskapper het dieselfde gepreek as Jesaja.
Hy het gesê:
My vrede laat Ek vir julle agter!
Die vrede om met die Here versoen te wees, en te weet dat die toorn van God nie meer my vernietiging beteken nie.
Hy sê ook:
Ons God het die dood oorwin.
Ons God het die mag van die Satan verbreek.
Ons het die ewige lewe.
Maar hierdie Boodskapper het ook gesê dat sy kerk die Nagmaal moet vier totdat Hy weer kom.
Jesaja ook: Hoor! Julle wagte! hulle verhef hulle stem en hulle jubel saam; want hulle sien vlak voor hulle oë hoe die Here terugkeer na Sion!
Die Here kom terug!
Ons vier dit met die Nagmaal!
Ons is die wagte wat juig! Die Here is op pad, en ons verlossing is op pad!
Vier dan Nagmaal, want dit is die boodskap van vrede,
die goeie tyding:
Af tafel toe:
Die genade van die Here Jesus Christus en die liefde van God en die gemeenskap van die Heilige Gees gaan met u almal.